ไฟแนนซ์ทูเดย์
โดย...ต้นหลิว
11 มี.ค. 2558

โดย...ต้นหลิว
...ยังไม่ทันมีผลการประชุมคณะกรรมการนโยบายการเงิน (กนง.) ออกมา แต่ตลาดหุ้นก็ขานรับล่วงหน้าไปแล้วเมื่อวานนี้ โดยลงมาปิดตลาดแรงติดลบถึง 28 จุด
ขาหุ้นเก็งกันว่า กนง.จะไม่ลดอัตราดอกเบี้ย หลังจากที่ “บิ๊กตู่” พล.อ.ประยุทธ์ จันทร์โอชา นายกรัฐมนตรีและหัวหน้า คสช. ส่งสัญญาณไม่แทรกแซง บรรดากูรูทั้งหลายเลยมองตรงกันว่า กนง.จะเก็บกระสุนนัดสุดท้ายนี้ไว้อย่างเหนียวแน่นอีกครั้ง ปล่อยให้ประเทศเพื่อนบ้านทั้งหลายในเอเชียเดินหน้าลดดอกเบี้ย ดึงค่าเงินลงกันต่อไป 
...ดอกเบี้ย(อาจจะ)ไม่ลดไม่ว่า แต่ทำไมหนาของทุกอย่างมันถึงได้ขึ้นเอาๆ ตั้งแต่ค่าแท็กซี่ ค่ารถเมล์ ค่าภาษีบ้าน ยันค่าเรียนพิเศษลูก ที่ล่าสุดคณะรัฐมนตรีเพิ่งไฟเขียวการเก็บภาษีโรงเรียนกวดวิชาไปหมาดๆ เมื่อวานนี้ จนเรียกได้ว่าเป็น “ยุคขาขึ้นของ คสช.” จริงๆ 
งานนี้ถ้าไม่เร่งชี้แจงทำความเข้าใจให้ถูกจุดกับประชาชน ชี้ให้เห็นความจำเป็นและอธิบายรายละเอียดช่วงเวลาบังคับใช้ให้ถูกจุด ที่ไม่ใช่แค่ให้นายกฯ พูดผ่านทีวีเย็นวันศุกร์ที่ไม่มีคนดู หรือแค่ให้กรมประชาสัมพันธ์ทำสิ่งพิมพ์ออกมาแจกในยุคสมาร์ทโฟนและแท็บเล็ตครองเมืองเช่นนี้ มีหวังเรตติ้งคงมีแต่ “สาละวันเตี้ยลง”
...แบงก์อื่นพากันหันเป็นดิจิทัลแบงก์กิ้ง ทั้งทางอินเทอร์เน็ตและโมบายเพื่อลดต้นทุนทางสาขา รับยุคเศรษฐกิจดิจิทัลที่กำลังมาแต่แบงก์กรุงเทพขอสวนกระแสด้วยการเปิด 3 สาขาใหม่รวดเดียวในเดือนนี้ คือ สาขาเอไอเอ แคปปิตอล เซ็นเตอร์ ถนนรัชดาภิเษก/สาขาเทศบาลตำบลแพรกษา จ.สมุทรปราการ และสาขาดิ เอ็มควอเทียร์ถนนสุขุมวิท
เรียกว่ารู้ใจคนไทยสุดๆ ในฐานะแบงก์ใหญ่ว่า ยังไงคนมีเงิน (ส่วนใหญ่) ก็ยังชอบกำเงินไปแบงก์อยู่ดี ส่วนดิจิทัลแบงก์กิ้งค่อยเป็นค่อยไปก็ไม่เสียหาย